భారతీయ డాక్యుమెంటరీ ‘పీరియడ్. ఎండ్ ఆఫ్ సెంటెన్స్’ను ఆస్కార్‌ వరించింది.
డైరెక్టర్ రేకా జెహతాబ్చి ఈ డాక్యుమెంటరీకి డైరెక్టర్‌గా వ్యవహరించారు.
ఈ డాక్యుమెంటరీకి ఆస్కార్ రావడంతో.. దాన్ని తెరకెక్కించిన గ్రామంలో మహిళలు సంబరాలు చేసుకున్నారు.
మహిళల రుతుస్రావ సమస్యలపై తెరకెక్కిన భారతీయ డాక్యుమెంటరీ ‘పీరియడ్. ఎండ్ ఆఫ్ సెంటెన్స్’ ప్రతిష్టాత్మక ఆస్కార్‌ పురస్కారాన్ని గెలుపొందింది. 25 ఏళ్ల ఇరానియన్-అమెరికన్ డైరెక్టర్ రేకా జెహతాబ్చి ఈ డాక్యుమెంటరీకి డైరెక్టర్‌గా వ్యవహరించగా.. గునీత్‌ మోంగా నిర్మించారు. ఆడవారికి అత్యంత సాధారణ సమస్య అయిన రుతుస్రావం గురించి ఇప్పటికీ దేశంలో చాలా మందికి అవగాహన లేదు. దీంతో దీన్నే కథాంశంగా తీసుకొని పీరియడ్ డాక్యుమెంటరీని రూపొందించారు. నిర్మాత, దర్శకులైన మెలిస్సా బెర్టన్, రేకా జెహతాబ్జీలు ఆస్కార్ అవార్డును అందుకున్నారు.
ఉత్తరప్రదేశ్‌లోని హపూర్‌ ప్రాంతంలో ఈ డాక్యుమెంటరీని తెరకెక్కించారు. ఇది దేశ రాజధానికి ఢిల్లీకి సమీపంలో ఉంటుంది. కతికెరాలోని శానిటరీ ప్యాడ్స్ తయారుచేసే ఫ్యాక్టరీలో పని చేసే స్నేహ్.. 25 నిమిషాల నిడివి ఉన్న ఈ డాక్యుమెంటరీలో హీరోయిన్‌గా నటించారు.